Kísérő tanári beszámoló- Lengyelország 2025.08.03.-08.31.
Részt vevő tanárok: Orosz-Pető Borbála és Szikora Nóra
Az Erasmus+ programban kísérőtanárként mindketten többedik alkalommal vettünk részt. Ebben az évben 6 logisztikai és szállítmányozási ügyintézővel utaztunk Krakkóba. Az egy hónapos gyakorlat nemcsak a diákoknak, hanem nekünk is újra nagy lehetőségnek bizonyult: óriási élmény, tapasztalat. Egy tőlünk északabbra fekvő európai ország kultúrájába nyerhettünk betekintést.
Már a kiutazás előtt bőven akadt tennivaló, hiszen a diákok kiválasztásában, a szülői értekezletek megtartásában és a felkészítésben is jelentős részt vállaltunk, igyekeztünk minél több hasznos segítséget, tanácsot, instrukciót adni a kinti gyakorlat előtt. Az előző év tapasztalataiból kiindulva készültünk az útra. Létrehoztuk a Facebook csoportot, ahol a mai napig hatékonyan áramlik az információ. A kiválasztott tanulóknak tartott lelki felkészítő foglalkozás célja az volt, hogy erősödjön bennük a nemzetünk iránti elkötelezettség, és hogy gondolkodásmódjukkal, tetteikkel méltón képviseljék hazánkat, régiónkat, és nem utolsó sorban iskolánkat külföldön.
A kiutazás a diákok számára merőben új, izgalmas élmény, tapasztalás volt, hiszen ekkora utat autóbusszal (több, mint 300 km), először vállaltak életük folyamán. Megérkezésünk után a fogadó szervezet képviselője bemutatta a munkahelyeket és a szállásokat.
Az első napon néhány diák még szorongott, nehéz volt angolul megszólalniuk, de a nyelvi nehézségeken hamar túljutottak diákjaink, remekül kommunikálnak a munkatársakkal és a szervezőkkel is.
A szakmai gyakorlat már a második napon megindult – beindult a munka. Természetesen bőven akadt tennivalónk, segítettünk áthidalni a kommunikációs nehézségeket, folyamatosan tartottuk a kapcsolatot mentoraikkal, érdeklődtünk a tennivalók felől, és részt vettünk a szerződéskötésben. A későbbiekben rendszeresen látogattuk a diákokat a munkahelyeken, és ellenőriztük, rendben zajlik-e a gyakorlat. Esténként sokat beszélgettünk velük a munkavégzés fontosságáról, arról, hogy kitartónak, szorgalmasnak és céltudatosnak kell lenniük, hiszen munkájukkal, hozzáállásukkal országunkat képviselik. Arra biztattuk őket, hogy próbálják önállóan végrehajtani a feladatokat, így szembesülhetnek leginkább erősségeikkel és gyengeségeikkel. Azt is fontos célnak tűztük ki, hogy maguk tudják értékelni teljesítményüket. Naponta ellenőriztük a munkanaplókat, segítettünk a fogalmazásban, és szívesen hallgattuk a napi élménybeszámolókat.
A szabadnapokon kirándulásokon vehettünk részt. Igyekeztünk minden Krakkó és környéke kínálta kulturális programot és látnivalót megtekinteni. Jártunk Auschwitzban, a Nemzeti Múzeumban, a Wawel kastélyban és egy közeli tónál kerestünk a nyári melegben az enyhülést. A szabadidőnket is igyekeztünk hasznosan eltölteni, tanulóink nagy gondot fordítottak lakókörnyezetük és munkaruhájuk tisztántartására. Mivel a gyerekek eddig nem voltak 1 hónapig az otthonuktól távol, néhányuknak a honvágy leküzdésével is meg kellett birkózni, ezért olykor a pótanya szerepébe bújtunk, bátorítottuk őket.
A munkahelyekről: 
[bookmark: _GoBack]A PlantiCo-nál megpróbáltak szakirányuknak megfelelő munkát bízni tanulóinkra, összehasonlíthatták a magyar és a lengyel szabályokat, azonosságokat és különbségeket tárhattak fel, betekintést nyerhettek készletgazdálkodáshoz kapcsolódó feladatokba, alkalmazhatták a marketing eszközeit és szállítmányozáshoz kapcsolódó feladatokat végezhettek. Büszkeséggel töltött el bennünket, hogy milyen biztosan kezelték azokat. nem ijedtek meg a felmerülő akadályoktól. Azokat mindig megoldották, és nem hátráltak meg. Napról napra fejlődött problémamegoldó képességük. A munkaadók is gyakran bízták meg tanulóinkat felelősségteljes és precizitást igénylő feladatokkal.
Diákjaink értékelése: Tanulóink személyisége alkalmassá tette őket az egy hónapig tartó szakmai gyakorlatban való sikeres részvételre, hiszen mindannyian talpraesett, alkalmazkodni tudó és akaró, toleráns, nyitott, őszinte, érdeklődő fiataloknak bizonyultak.
Munkához való hozzáállásuk is példaértékűnek mutatkozott, ezt bizonyítják a róluk készült elégedettségi kérdőívek. Munkaadójuk véleménye szerint jól dolgoztak csapatban, de ha kellett, önállóan is ügyesen boldogultak. Nyelvtudás tekintetében ritkán jelentkeztek nehézségek, diákjaink szinte mindig követni tudták az utasításokat, és válaszolni tudtak a hozzájuk intézett kérdésekre. Kreatívan használták a metakommunikáció eszközeit is, ha másképp nem boldogultak. Viselkedésük megfelelő volt, a szabályainkat betartották, nem okoztak kellemetlen perceket sem egymásnak, sem nekünk, tanáraiknak
Összegzés és önreflexió: Nagyon fontosnak és hasznosnak ítéljük meg minden résztvevő szemszögéből a Lengyelországban eltöltött 4 hetet, hiszen új kultúrát ismertünk meg, gyakoroltuk az angol nyelvet, és átélhettük, hogy milyen lehet egy más országban élni és dolgozni. Több diák az élménybeszámolójában is említette, most már bátrabban merne külföldre utazni, ott tanulni, esetleg munkát vállalni. Az egyik terület, ahol diákjainknak fejlődniük kellene még a pénzük kezelésének, beosztásának területe, úgy érezzük, a jövőben a felkészítés során nagyobb hangsúlyt fektetünk majd erre a területre.
Összességében elmondhatjuk, hogy a szakmai gyakorlat sikeres volt, és nagyban hozzájárult diákjaink munkaerőpiaci esélyeinek növeléséhez. Megismerkedtünk a helyi kínálattal, fogyasztói közösséggel, és bepillantást nyertünk az logisztika, szállítmányozás mozgalmas világába, megtapasztaltuk a lengyel emberek életvitelét. A nyelvtanulás, illetve a társas kapcsolatok szempontjából is nagyon előnyös volt. Mindannyian élményekkel, új ismeretekkel gazdagon tértünk haza, és vágyakozva gondolunk vissza az eltelt négy hétre; bátran ajánljuk a többi diáknak, hogy éljenek a lehetőséggel, ne féljenek az ismeretlentől.

